Tasavallan presidentti Sauli Niinistö piti kesäpaikassaan Kultarannassa lehdistötilaisuuden kuudetta kertaa järjestettävien Kultaranta-keskusteluiden avajaisiksi.

Jos kukin tekee omia ratkaisujaan, tulee aika hankala tilanne, Sauli Niinistö totesi. MATTI MATIKAINEN

Sauli Niinistö toisti toukokuussa esittämänsä ajatuksen siitä, että voiman arvostamisen kasvaminen kansainvälisen politiikan kentällä on huolestuttavaa. Erityisesti Suomen kaltaiselle pienelle maalle se ei ole etu.

- Tänä päivänä maailman kriisipesäkkeiden, esimerkiksi Ukrainan ja Syyrian, asioista ei tunnu mahtuvan keskustelemaan kuin kolme henkilöä: Trump, Xi ja Putin, Niinistö totesi.

Suomen kaltaisen pienen maan tulisikin turvata tavoitteitaan osana ylikansallisia liittoja: kansainväliset säännöt ovat pienen maan etu, Niinistö ajattelee.

- Kansainvälisen säännösjärjestelmän tehtävä on nimenomaan suojata pieniä. On huono asia, jos vain suuret alkavat määritellä asioita.

Niinistön mukaan Euroopan unioni ei ole tarpeeksi vahva, mikä on ajanut unionin syrjään voimapoliittisista kärkikahinoista. Kun kerran voima sanelee maailmassa entistä enemmän, olisi EU:n syytä kasvattaa omaa mahtiaan.

- Se tarkoittaa tietysti puolustusvoiman lisäämistä. Eurooppalainen yhtenäisyys ja eurooppalainen voima. Kolmantena tulee henkisen puolen elementti: tuntevatko Euroopan ihmiset olevansa EU:n kansalaisia?

Ei kauppasotaan

Niinistö korostaa yhteisen Eurooppalaisen puolustuksen merkitystä kansainvälisellä kentällä pärjäämiseen.

- EU:sta puuttuu olennainen tekijä: jäsentensä turvaaminen. Lähiaikoina on noussut ilahduttavalla tavalla esiin puolustusulottuvuuden asioita.

Yhdysvaltain provosoimaan kauppasotaan talouspolitiikkaan ei EU:n kannata tiukoilla vastatoimilla lähteä, ajattelee Niinistö. EU on hänen mukaansa käyttänyt talousmahtiaan kansalaistensa hyvinvoinnin edistämiseen.

Niinistö ennakoi, että heinäkuussa järjestettävä Nato-huippukokous tulee olemaan hyvin mielenkiintoinen Euroopan turvallisuuden kannalta. Kokouksessa mitataan, kuinka hyvin Yhdysvallat ja EU sopivat samaan pöytään, vaikka kauppa-asiat eivät nousisikaan tapetille.

Yhdysvaltain ja Suomen välistä sotilaallista yhteistyötä ja sen mahdollista syventämistä Niinistö kommentoi lyhyesti.

- Puolustukseen liittyviä yhteisiä asioita on ja niitä kehitetään niillä alueilla, joilla sitä tapahtuu.

Tarvitaan yhteistä rajavalvontaa

Presidentti toivoo, että EU:n jäsenvaltioissa ymmärrettäisiin paremmin se, että Eurooppa on isoissa asioissa yhteinen pyrkimys. Niinistö sanoo olevansa yllättynyt siitä, kuinka tietyissä Euroopan maissa EU:n kannatus on korkea huolimatta siitä, että niiden politiikka perustuu EU:n kritisoimiseen.

- Ovatko tulonsiirrot se syy, mikä näitä maita Euroopassa houkuttaa?

Pakolaiskriisi ja maahanmuuttokysymykset repivät Eurooppaa vuonna 2015. Tunnelmat mantereella ovat osoittaneet kiristymisen merkkejä, esimerkiksi Italian keskusta-oikeistolaiskoalition vaalivoiton myötä. Niinistö kertoo pakolaismäärien paikka paikoin lisääntyneen, ja että kysymyksen ratkaiseminen on EU:n laajuinen asia.

- Jos kukin tekee omia ratkaisujaan, tulee aika hankala tilanne.

Niinistö uskoo, että lähiaikoina käydään merkittäviä keskusteluja siitä, onko Euroopan unionissa valmiuksia lähteä yhteiseen toimintaan.

- Tarvitaan yhteistä rajavalvontaa ja yhteisiä periaatteita pakolaispolitiikan sekä myös palautuspolitiikan suhteen.

Kultaranta-keskustelut jatkuvat illalla paneelikeskustelun merkeissä. Keskusteluun ottava osaa YK:n yleiskokouksen puheenjohtaja Miroslav Lajčák, OECD:n apulaispääsihteeri ja Suomen entinen pääministeri Mari Kiviniemi sekä Ruotsin entinen pää- ja ulkoministeri Carl Bildt.

Presidentti ja rauhannobelisti Martti Ahtisaari pitää puheenvuoron 19:30.

Katso videolta kuinka Timo Soini kommentoi Kultarannassa.